અચાનક જ ચિત્રાને એકદમ હળવુંફૂલ લાગવા માંડ્યું. હૃદયનો ઉચાટ ઓટના દરિયાની જેમ શમી ગયો. ઝંઝાવાત પછી થાકેલી ધરતીની જેમ એ શાંત પણ ઊંડા શ્વાસ લઈ રહી હતી. બે ઘડીએ સ્થળભાન ભૂલી ગઈ. એને લાગ્યું જાણે એ પોતાના જ ઘરમાં છે. કદાચ ઋષિકુમારના સહજ વ્યક્તિત્વ અને શરીર-રચનાને અનુરૂપ એર્ગોનોમીક સોફા-સેટની જ આ કમાલ હશે ! ફ્રુટ-જ્યુસ પીવાં જતાં થોડો મોટો ઘૂંટડો ભરાઇ ગયો. એની પાતળી મોં-ફાડના બન્ને ખુણામાંથી ફ્રુટ જ્યુસ ટપકી રહ્યો. ખિસ્સામાંથી ટીશ્યુ કાઢીને એ હાંફળી-ફાંફળી મોઢું લુછવા લાગી. આમ કરતાં એને ખ્યાલ ના રહ્યો કે ફ્રુટ-જ્યુસ સાથે એનો મેક-અપ પણ લુછાઈ રહ્યો છે. ઋષિકુમાર એના હોઠને તાકી રહ્યા…